Lydia-Anne & Kobus de Wet – Troue van die jaar kompetisie
Lydia-Anne & Kobus de Wet
Ek en Kobus ken mekaar al sedert 2016 toe ek by Joshua Generation kerk aangesluit het. Ons was ook heel toevallig saam in dieselfde selgroep, so ons kon mekaar lekker op 'n minder intimiderende manier beter leerken as vriende. Soos ek vir Kobus beter leerken het was daar iets wat my na hom toe aangetrek het, maar ons dames is mos geleer die man moet ons "persue" en dus het ek geduldig gewag.
Soos die tyd verbygegaan het, het die Here al meer vir Kobus op my hart gelê. Ek het selfs twee drome gehad waarin hy my gevra het om te trou. Ek het die Here keer op keer gevra of ek nie maar vir hom kan vertel van my gevoelens nie, maar die Here se antwoord was duidelik en altyd nee.
Twee jaar het ek geduldig gewag en uiteindelik in 2018 het Kobus my uitgevra op ons eerste afspraak. Uiteindelik het die Here hard en duidelik met hom gepraat oor my. Die man het ook nie gras onder sy voete laat groei nie en op die tweede afspraak het ons troudatums begin praat. Vir ons altwee was dit 'n geval van… "As jy weet, weet jy verseker." Toe ons amptelik begin uitgaan het, het' n ander vriendin in kerk dit ook net bevestig. Die Here het vir haar ook, lank gelede, 'n droom oor ons twee gegee.
Ek is so bly ek het vir my Kobus gewag. Die Here se tydsberekening was net so perfek, al was die wag nie altyd maklik nie. Nou het ek die man wat die Here vir my uitgekies en vir beter kan ek nie vra nie.